AQSh tibbiy izlanishlar uchun mablag'ni ayamaydi
So’nggi 10 yilda rivojlanayotgan mamlakatlarga Amerika 13 milliard dollar ajratdi. Natijada yuz minglab odamlar hayoti saqlab qolindi. 
Yangi hisobot “Hayotni saqlab qolish va ta’sir ko’rsatish: Global tibbiy tadqiqotlar ahamiyati” deb nomlanadi. Unda AQShga qarashli besh idoraning 10 yillik faoliyati o’rganiladi. 2000-2010-yillar. Gap Davlat Salomatlik Instituti (National Institute of Health), USAID - Amerika Xalqaro Taraqqiyot Agentligi, Mudofaa vazirligi (Departament of Defense), Kasalliklarning oldini olish markazi (Center for Desease Control and Prevention) hamda Oziq-ovqat va dori-darmon markazi (Food and Drug Administration) haqida ketmoqda. Keytlin Kristenson hisobotni chop etgan Global salomatlik texnologiyalari uyushmasi direktori: “Uyushma deyarli 40 notijorat tashkilotdan tarkib topgan. Ular yangi vaksina, yangi dori, yangi tashxis va boshqa masalalarda muammolarni hal etishga bel bog’lagan”. Uyushmaga Bill va Melinda Geyts jamg’armasi homiylik qiladi. Qo’shma Shtatlar sog’liqni saqlash sohasiga e’tibor va sarmoya kiritib, butun dunyo, xususan, rivojlanayotgan mamlakatlarda tub ijobiy o’zgarishlarga turtki berayapti, deydi Kristenson: “So’nggi 10 yilda bu izlanishlar uchun qancha pul ajratilgan bo’lsa, yarmini Amerika bergan. Bu sarmoya o’laroq yangi kashfiyotlar qilindi va odamlar hayoti saqlab qolinmoqda”. Masalan, meningitga qarshi yangi vaksina ishlab chiqildi. Kelasi 10 yilda dori 440 ming odamni darddan xalos etadi. Sil kasalini aniqlashning yangi yo’li kashf etildi. Natijada tuberkulyozning doriga chidamli turi bilan og’riganlar qancha ekani tezda aniqlanadi, deyiladi hisobotda. Kristenson fikricha, AQSh hukumati byudjet kamomadi bilan olishayotgan bir pallada hisobot chop etilgani mablag’ni samarali taqsimlashda yordam beradi.